**อย เตือน พอตเค เสพถึงตายขายติดคุก**

อย. เตือน “เคตามีน (ketamine)” จัดเป็นวัตถุออกฤทธิ์ในประเภท 2 ทำให้เกิดการหลอนประสาท ผู้เสพ  
มีโทษถึงจำคุก ส่วนผู้ผลิต นำเข้า ส่งออก จำหน่าย หรือครอบครอง มีโทษทั้งจำและปรับ

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า จากข่าว สน.มักกะสัน จับกุมผู้ลักลอบขาย "หัวน้ำยาบุหรี่ไฟฟ้าผสมยาเค" หรือ "พอตเค" ซึ่งมีส่วนผสมของวัตถุออกฤทธิ์ในประเภท 2   
(เคตามีน) ที่กำลังระบาดหนักในกลุ่มนักเที่ยวกลางคืน เจอของกลางกว่า 200 หัว ขายผ่านออนไลน์ส่งตามสถานบันเทิงกลางคืนใน กทม. โดยเคตามีน (ketamine) เป็นวัตถุออกฤทธิ์ที่ใช้ในทางการแพทย์เพื่อใช้เป็นยาสลบ มีฤทธิ์ระงับปวด ﻿ในปัจจุบันมีผู้นำเคตามีนไปใช้ในทางที่ผิดเพื่อหวังฤทธิ์ในการหลอนประสาท หากใช้ติดต่อกันเป็นเวลานาน  
อาจทำให้เกิดโรคจิต (psychosis) การใช้ยาเคในขนาดที่สูง จะทำให้เกิดการอาเจียน ชัก สมองและกล้ามเนื้อ  
ขาดออกซิเจนอาจทำให้ตายได้ นอกจากนี้ การใช้ติดต่อกันเป็นเวลานานจะทำให้เกิดการติดยาทั้งทางร่างกาย และจิตใจ

ประเทศไทยควบคุมเคตามีนเป็นวัตถุออกฤทธิ์ในประเภท 2 ผู้เสพมีโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ ส่วนผู้ผลิต นำเข้า ส่งออก จำหน่ายหรือมีไว้ในครอบครอง โดยไม่ได้รับอนุญาตมีโทษจำคุกไม่เกิน 7 ปี และปรับไม่เกิน 700,000 บาท กรณีเป็นการกระทำเพื่อการค้าหรือการก่อให้เกิดการแพร่กระจายในกลุ่มประชาชน มีโทษจำคุกตั้งแต่ 1 ปี ถึง 15 ปี และปรับตั้งแต่ 100,000 บาท – 1,500,000 บาท

**รองเลขาธิการฯ อย.** กล่าวเพิ่มเติมว่า อย. มีความห่วงใยต่อปัญหาการนำเคตามีนไปใช้ในทางที่ผิด   
ส่งผลกระทบต่อสุขภาพและความปลอดภัยของประชาชนอย่างร้ายแรง จึงมีความจำเป็นเร่งด่วนที่จะเชิญหน่วยงาน  
ที่เกี่ยวข้องประชุมหารือ เพื่อสืบสวนหาที่มาของการลักลอบผลิต นำเข้า หรือจำหน่าย และร่วมกันปราบปรามการแพร่ระบาดของ "หัวน้ำยาบุหรี่ไฟฟ้าผสมยาเค" หรือ "พอตเค" ดังกล่าว ทั้งนี้ หากมีผู้พบเห็นการลักลอบนำยาดังกล่าวไปใช้ในทางที่ผิด สามารถติดต่อได้ที่ทางสายด่วน อย. 1556 กด 3 หรือโทร 0 2590 7343 หรือผ่าน Facebook : FDA Thai

**วันที่เผยแพร่ข่าว 15 มกราคม 2568 / ข่าวแจก 83 ปีงบประมาณ พ.ศ. 2568**